ທັກສິນ ຈະເດີນທາງ ໄປຍັງສະຫະລັດ
ຜູ້ຊ່ອຍວຽກທ່ານທັກສິນກ່າວວ່າ ອະດີດນາຍົກທັກສິນ ຈະເດີນທາງໄປໃຫ້ການ ທີ່ກຸງວໍຊິງຕັນ ສັບປະດາໜ້າ.
ຜູ້ຊ່ອຍວຽກທ່ານທັກສິນ ຊິນນະວັດທ່ານນຶ່ງກ່າວວ່າ ອະດີດນາຍົກລັດຖະມົນຕີ ຂອງໄທ ຈະເດີນທາງມາຍັງກຸງວໍຊິງຕັນໃນສັບປະດາໜ້າ ເພື່ອໄປໃຫ້ການກ່ຽວກັບສະຖານະການດ້ານການເມືອງແລະສິດທິມະນຸດໃນໄທ ທ່ານນົບພະດົນ ປັດທະມະ ຜູ້ຕາງໜ້າດ້ານກົດໝາຍຂອງ ທ່ານທັກສິນ ກ່າວໃນວັນຈັນມື້ນີ້ວ່າ ຄະນະກໍາມາທິການວ່າ ດ້ວຍຄວາມໝັ້ນຄົງແລະການຮ່ວມມືໃນຢູໂຣບ ໄດ້ເຊື້ອເຊີນ ທ່ານທັກສິນໄປໃຫ້ການ ທີ່ນະຄອນຫລວງຂອງສະຫະລັດ ໃນວັນທີ 16 ເດືອນທັນວານີ້ ທ່ານນົບພະດົນ ກ່າວຕື່ມວ່າ ການໄປໃຫ້ການໃນຄັ້ງນີ້ ຈະ ເພ່ງເລັງໃສ່ເລື່ອງການລະເມີດສິດທິມະນຸດໃນລະຫວ່າງການ ລຸກຮືຂຶ້ນທາງດ້ານການເມືອງໃນໄທໃນເດືອນເມສາແລະພຶດ ສະພາປີນີ້ ທີ່ໄດ້ຍັງຜົນໃຫ້ປະຊາຊົນເສຍຊີວິດໄປຫລາຍກວ່າ 90 ຄົນແລະບາດເຈັບຕື່ມອີກເປັນຈໍານວນຫລາຍຕະຫລອດທັງມີການປະກາດໃຊ້ກົດໝາຍ ດ້ານຄວາມປອດໄພຢ່າງເຂັ້ມງວດໃນສ່ວນໃຫຍ່ຂອງປະເທດໄທນັ້ນ ການປະທ້ວງດັ່ງກ່າວ ແມ່ນຈັດຂຶ້ນໂດຍພວກເສື້ອແດງ ທີ່ສະໜັບສະໜຸນທ່ານທັກສິນ ທີ່ໄດ້ຫລົບໜີໄປລີ້ໄພຢູ່ຕ່າງປະເທດ ຫລັງຈາກທີ່ສານສູງສຸດຂອງໄທຕັດສິນວ່າ ທ່ານມີຄວາມຜິດໃນຂໍ້ຫາສໍ້ລາດບັງຫລວງ ໃນເດືອນຕຸລາ 2006 ລັດຖະບານໄທໄດ້ຈັດທ່ານທັກສິນເຂົ້າໃນບັນຊີພວກຫລົບໜີກົດໝາຍ